b'\n_START_ARTICLE_\nJadvyga\n_START_SECTION_\nVaikyst\xc4\x97\n_START_PARAGRAPH_\nJadvyga buvo jauniausia Liudviko I-ojo ir El\xc5\xbebietos dukt\xc4\x97. Jadvygos motina ir senel\xc4\x97 (Liudviko motina) buvo kilusios i\xc5\xa1 Piast\xc5\xb3 dinastijos. B\xc5\xabsimoji karalien\xc4\x97 u\xc5\xbeaugo r\xc5\xabmuose Vengrijoje, Budoje ir Vi\xc5\xa1egrade. 1378 m. ji buvo su\xc5\xbead\xc4\x97ta su Habsburg\xc5\xb3 gimin\xc4\x97s atstovu ir apie metus praleido Vienoje. 1364 m. Jadvygos t\xc4\x97vas Liudvikas buvo sutar\xc4\x99s su \xc5\xa0ventosios Romos imperatoriumi Karoliu IV sutuokti savo b\xc5\xabsimus vaikus: Karolio s\xc5\xabnus, b\xc5\xabsimasis imperatorius Zigmantas, buvo dar vaikas sutuoktas su Liudviko dukterimi, b\xc5\xabsim\xc4\x85ja karaliene Marija. Liudvikas ketino palikti Lenkijos karalyst\xc4\x99 Marijai, o Jadvyg\xc4\x85 palikti valdyti Vengrijoje._NEWLINE_Jadvyga buvo i\xc5\xa1silavinusi, poliglot\xc4\x97 (kalb\xc4\x97jo lotyni\xc5\xa1kai, vengri\xc5\xa1kai, kroati\xc5\xa1kai, lenki\xc5\xa1kai, voki\xc5\xa1kai), dom\xc4\x97josi daile, muzika, mokslu, r\xc5\xabm\xc5\xb3 gyvenimu. Ji pagars\xc4\x97jo dievobaimingumu ir \xc5\xa1vent\xc5\xb3j\xc5\xb3 Marijos, Martos, Brigitos ir savo vardo \xc5\xa1ventosios \xe2\x80\x93 Andechso Hedvigos \xe2\x80\x93 garbinimu.\n_START_SECTION_\nValdymas\n_START_PARAGRAPH_\nIki 1370 m. Lenkij\xc4\x85 vald\xc4\x97 Piast\xc5\xb3 dinastija. Jos paskutinis karalius nepaliko s\xc5\xabnaus, o vaikai\xc4\x8diai buvo laikomi netinkamais arba per jaunais. Tod\xc4\x97l jis nusprend\xc4\x97, kad sost\xc4\x85 paveld\xc4\x97s jo sesuo El\xc5\xbebieta ir jos s\xc5\xabnus (Liudvikas I, Vengrija). Liudvikas buvo paskelbtas karaliumi, o El\xc5\xbebieta prakti\xc5\xa1kai vald\xc4\x97 iki savo mirties 1380 m._NEWLINE_1382 m. mirus Liudvikui, Vengrijos ir Lenkijos sost\xc4\x85 tur\xc4\x97jo paveld\xc4\x97ti jo vyriausia dukt\xc4\x97, 12 met\xc5\xb3 Marija (regent\xc4\x97 buvo motina). Ta\xc4\x8diau prie\xc5\xa1 14-met\xc4\xaf Marijos su\xc5\xbead\xc4\x97tin\xc4\xaf, v\xc4\x97lesn\xc4\xafj\xc4\xaf \xc5\xa0ventosios Romos imperijos imperatori\xc5\xb3 Zigmant\xc4\x85 Liuksemburgiet\xc4\xaf, kilo didelis Ma\xc5\xbeosios Lenkijos magnat\xc5\xb3 pasiprie\xc5\xa1inimas, jie nenor\xc4\x97jo i\xc5\xa1saugoti asmenin\xc4\x97s unijos su Vengrija ar pripa\xc5\xbeinti Marijos su\xc5\xbead\xc4\x97tinio regentu. Tod\xc4\x97l nauj\xc4\x85ja monarche buvo i\xc5\xa1rinkta Marijos jaunesnioji sesuo devynmet\xc4\x97 Jadvyga, o Marija tapo Vengrijos karaliene. Po dvej\xc5\xb3 met\xc5\xb3 deryb\xc5\xb3 su Jadvygos motina ir pilietinio karo vienuolikmet\xc4\x97 Jadvyga pagaliau atvyko \xc4\xaf Krokuv\xc4\x85 ir 1384 m. buvo kar\xc5\xabnuota Lenkijos karaliumi (Hedvig Rex Poloni\xc3\xa6, o ne Hedvig Regina Poloni\xc3\xa6). Vyri\xc5\xa1kas titulas rei\xc5\xa1k\xc4\x97, kad ji buvo savaranki\xc5\xa1ka monarch\xc4\x97, o ne monarcho sutuoktin\xc4\x97._NEWLINE_Lenkijos didik\xc5\xb3 pastangomis ankstesn\xc4\x97s Jadvygos su\xc5\xbead\xc4\x97tuv\xc4\x97s su hercogu Vilhelmu Habsburgu buvo nutrauktos. 1385 m. atvyk\xc4\x99s senasis su\xc5\xbead\xc4\x97tinis buvo i\xc5\xa1varytas ir v\xc4\x97liau ved\xc4\x97 Jadvygos pusseser\xc4\x99. Lenkijos didikai siek\xc4\x97 sudaryti Jadvygos santuok\xc4\x85 su Jogaila. Santuok\xc4\x85 ir unij\xc4\x85 paskatino bendri interesai nukreipti prie\xc5\xa1 Ordin\xc4\x85, kuris tuo metu pasiek\xc4\x97 savo galios vir\xc5\xa1\xc5\xabn\xc4\x99. Ordino ekspansija gr\xc4\x97s\xc4\x97 ne tik pagoni\xc5\xa1kai Lietuvos Did\xc5\xbeiajai Kunigaik\xc5\xa1tystei, bet ir krik\xc5\xa1\xc4\x8dioni\xc5\xa1kajai Lenkijai. 1308 m. Ordinas aneksavo Pomerelijos kunigaik\xc5\xa1tyst\xc4\x99. Taip Ordinas atkirto lenkams prekybin\xc4\xaf keli\xc4\x85, o tai 1330 m. net suk\xc4\x97l\xc4\x97 kar\xc4\x85 tarp Lenkijos ir Ordino._NEWLINE_1385 m. Jogaila pasira\xc5\xa1\xc4\x97 Kr\xc4\x97vos unij\xc4\x85, kuria \xc4\xafsipareigojo priimti krik\xc5\xa1\xc4\x8dionyb\xc4\x99, ir, ved\xc4\x99s Jadvyg\xc4\x85 bei tap\xc4\x99s Lenkijos karaliumi, prijungti Lietuv\xc4\x85 prie Lenkijos. 1386 m. vasario 18 d. Krokuvoje susituok\xc4\x97 su Lietuvos did\xc5\xbeiuoju kunigaik\xc5\xa1\xc4\x8diu Jogaila. Jogaila buvo kar\xc5\xabnuotas Lenkijos karaliumi, ta\xc4\x8diau Jadvyga i\xc5\xa1laik\xc4\x97 savo karali\xc5\xa1kas teises._NEWLINE_Realios vald\xc5\xbeios Jadvyga, tikriausiai, tur\xc4\x97jo ma\xc5\xbeai, ta\xc4\x8diau ji aktyviai dalyvavo karalyst\xc4\x97s politiniame, diplomatiniame, kult\xc5\xabriniame gyvenime._NEWLINE_1399 m. bir\xc5\xbeelio 22 d. Jadvyga pagimd\xc4\x97 dukter\xc4\xaf El\xc5\xbebiet\xc4\x85 Bonifacij\xc4\x85, ta\xc4\x8diau po m\xc4\x97nesio ir ji, ir k\xc5\xabdikis mir\xc4\x97. Abi buvo palaidotos Vavelio katedroje. Jadvygos mirtis sumenkino Jogailos kaip Lenkijos karaliaus \xc4\xaftak\xc4\x85, ta\xc4\x8diau jis liko soste dar 35-erius metus, iki mirties. I\xc5\xa1 Jogailos vald\xc5\xbei\xc4\x85 per\xc4\x97m\xc4\x97 jo s\xc5\xabn\xc5\xabs i\xc5\xa1 paskutin\xc4\x97s santuokos, nesusij\xc4\x99 su ankstesniais Lenkijos valdovais.'